# 橙

| 橙 |
| --- |
|  切開咗嘅橙 |
| 出喺 |
| 東南亞 |

**橙**，係一種屬於芸香科，柑橘類，嘅生果。從植物學角度嚟講，橙其實係柚（*Citrus maxima*）同柑（*Citrus reticulata*）嘅雜交品種，學名叫 *Citrus × sinensis*。佢嘅葉綠體基因組（即母系遺傳部分）係來自柚。橙之後仲生咗其他混種，例如西柚，同某啲柑類。甜橙嘅全基因組而家已經搵到晒。

橙最早嚟自中國南部、印度東北同緬甸呢一帶，最早喺公元前三一四年嘅中國文獻就已經有提到。橙樹而家廣泛種植喺熱帶同亞熱帶地區，主要係為咗佢嘅甜果實。橙可以鮮食，亦可以榨汁或者拎啲皮嚟整香料。二零二二年，全世界生產咗大約 7,600 萬噸橙，巴西佔咗 22%，第二、三位分別係印度同中國。

橙喺人類文化入面出現咗好耐。喺西方藝術上，橙第一次出現係楊范艾克（Jan van Eyck）嘅《阿諾菲尼夫婦像》，不過喺更早之前，中國藝術入面已經見到，例如宋代畫家趙令穰嘅畫《黃橙綠橘》。去到十七世紀，歐洲人開始化橙園（Orangery）成為身份象徵，好似凡爾賽宮嘅橙園咁。近代藝術家，例如梵高（Vincent van Gogh）、約翰史隆（John Sloan）馬蒂斯（Henri Matisse）都喺佢哋嘅畫入面畫過橙。

## 序

**橙樹**係一種比較細嘅常綠開花樹，通常大約係九到十米高，但有啲超老嘅橙樹可以高到十五米 。 葉係鵝蛋形，葉子係交替排列，長度大約係四到十厘米，邊緣有啲鋸齒 。 橙嘅大細同形狀都唔同，可能係圓形或者橢圓形。果皮裏面有一層白色嘅多窿組織，呢層就係白瓤（pith）。 橙入面有唔同嘅果繼（carpel），通常大約十粒，每粒都係由一層膜包住，裏面有好多果汁囊，仲有啲核wat6（種子）。未熟嘅時候，橙係綠色嘅。熟嘅橙果皮有啲粗嚡，顏色可以係鮮橙色至黃橙色，但有時仲會有啲綠色嘅點，或者喺熱嘅地方長成嘅時候，橙會保持綠色。好似其他柑橘類生果一樣，橙係唔會繼續成熟，除非佢仲係掛喺樹上。*Citrus sinensis* 呢一組橙可以分為四大類：普通橙、血橙、臍橙同埋無酸橙 。 其實，橙係漿果嘅變體，表面係一層粗嘅果皮，係由果實外層嘅子房壁加厚形成嘅 。

* 花
* 掛喺橙樹上面
* 橙開始生出來
* 花同果
* 成熟果樹十一月結果
* 橙嘅植物學結構（漿果嘅變種）

## 食

食橙最普遍嘅方法，當然係剝皮之後就噉食，簡單方便，又可以食到橙最天然嘅甜味同水分，特別適合日常當生果食。另外，用嚟榨汁，新鮮橙汁酸甜清爽，橙肉含有豐富維他命C，無論早餐定係平時解渴都好受歡迎，好常見。

除咗直接食同榨汁，橙喺唔同國家仲會用嚟整成各式各樣嘅料理。例如法國有「Gâteau à l'Orange」（橙蛋糕），用橙汁同橙皮製作，味道濃郁又帶清香；英國有橙醬（orange marmalade），多數搽喺多士或者士乾上；西班牙會將橙切片，加橄欖油同少少鹽做沙律；中東地區則會用橙花水（orange blossom water）入甜品或者嘢飲，增添花香 。而喺香港或者廣東菜入面，橙亦可以用嚟入饌，例如用橙皮調味，或者用橙汁整成醬汁配搭肉類，好似橙汁雞等 ，帶出微甜帶酸嘅風味，令菜式更加開胃同有層次。

## 成份

### 橙肉

橙肉大約 87% 係水，12% 係碳水化合物，1% 係蛋白質，幾乎冇脂肪。如果以 100 克橙肉嚟計，提供 47 卡路里，係豐富嘅維他命C 來源，提供每日所需嘅 59%，其他微量元素就冇咩顯著嘅數量。植物化學物質
橙入面有好多唔同嘅植物化學物質，包括類胡蘿蔔素（例如 β-胡蘿蔔素、葉黃素 同 β-隱黃素）、類黃酮（例如 naringenin） 同埋 唔少揮發性有機化合物，令橙有咁特別嘅香味，包括醛、酯、萜烯、醇同酮等 。橙汁入面嘅檸檬酸大約係青檸或檸檬嘅五分之一（後者大約每公升有47克）。

### 味道

Octyl acetate，一種揮發性化合物，令橙有香氣
橙嘅味道主要係由糖同酸嘅比例決定，而橙嘅香味就來自啲揮發性有機化合物，包括醇、醛、酮、萜烯同酯。 苦味嘅萜烯類化合物，例如 limonin，會隨住發育逐漸減少，而揮發性香氣物質通常會喺果實發育中期到後期達到高峰 。 通常橙嘅味道質素喺收成嘅後期會較好，因為糖酸比例較高，苦味少啲 。 由於橙係柑橘類生果，所以佢係酸性，pH 值介乎 2.9 到 4.0 。 橙嘅味道同香味會根據基因、發育時嘅環境條件、收成時嘅成熟度、收成後嘅處理同儲存時間而有所不同 。

## 港粵文化

喺粵語入面，「橙」讀音 caang2 同「慘」（caam2）好接近（尤其懶音或快讀時更似）。所以，香港人過年拜年送禮時，通常唔會送橙，因為怕聽落去像「送慘」，代表唔好彩同行衰運。相反，會送柑（gam1）或桔（gat1），因為「柑」同「金」（gam1）同音，寓意「有金有吉」、財源廣進、大吉大利。呢個避忌喺傳統賀年風俗，尤其對長輩或正式場合更加注意。

喺上世紀六十年代嘅時候，已經有**金山橙** ，不過，當時香港人主食由中國內地運落嚟嘅**羅崗橙** 、**紅江橙** ，同埋**潮州柑** 。 而香港人一般鍾意食來佬貨。

### 新奇士橙

新奇士橙幾箱擺喺度任你揀
其實「新奇士橙」係嚟自美國嘅品牌 Sunkist，係一種金山橙，本身啲橙主要喺加州同亞利桑那種，唔係香港出產。不過早喺廿世紀，香港作為重要港口，已經大量入口美國生果 ，Sunkist 橙就係其中之一。久而久之，香港人習慣咗食呢個牌子，仲覺得佢代表高品質，變成一種好有代表性嘅進口生果。

喺文化上，「新奇士橙」已經變到好日常，例如送禮 、探病、屋企長期備用，都會見到佢。加上「新奇士」呢個名本身翻譯得好有舊香港味（又新又高級咁），更加深入民心。所以雖然佢唔係本地產品，但對香港人嚟講，就好似一種由細食到大嘅經典噉。

至於個名嘅翻譯，其實都幾有意思。「Sunkist」如果直譯應該係「太陽錫錫」咁上下，但當年譯做「新奇士」就用咗音譯加意譯混合：一來讀音接近，二來「新」、「奇」、「士」呢幾個字都帶有新鮮、高級、有品味嘅感覺，好符合舊時香港對入口貨嘅想像，算係一個幾成功、又幾有創意嘅廣東話牌子翻譯。

### 揀橙

一堆橙疊埋一齊。
香港街市特色之一，就係生果攤開嚟賣，即係話顧客可以逐個生果嚟揀。橙就係其中一樣，香港人特別係主婦，會每個橙逐個拎上手，睇色水、摸手感、甚至輕輕按下去感受硬淨程度，務求揀到最甜最多汁嘅一批。同外國市場唔同，好少會一袋咁買，亦唔太依賴已經包裝好嘅標準化產品，所以揀生果，特別係揀橙，就成為香港零售層面一個好鮮明嘅特色。

呢種「逐個揀」嘅文化，可能反映咗香港人對新鮮度同品質嘅高度重視。街市入面嘅檔販通常都會將唔同產地、唔同價位嘅橙分開擺放，仲會主動介紹邊啲甜、邊啲多汁、邊啲適合榨汁或者即食，形成一種買賣之間嘅互動 。顧客亦會透過經驗累積自己一套揀橙心得，例如睇皮薄厚、聞香氣、甚至比較重量 ，久而久之就變成一種生活智慧同常識 。

相比之下，外國超市多數以效率同標準化為主，橙通常預先分級、包裝好 ，顧客只需揀重量或品牌 ，好少逐個挑選。呢種差異不單止係購物習慣嘅分別，更體現咗唔同城市節奏同飲食文化。香港街市呢種有特色嘅選購方式，令買生果唔只係個一買一賣交易過程，而係一種帶有人同人互動嘅活動。

### 籮底橙

廣東話有一個講法，叫做**籮底橙**，揭後語就係**揀完揀剩**，冇人要 ，呢個詞語喺舊時引申出嚟嘅意思，係用嚟形容一啲嫁唔出嘅女人。喺父權社會重男輕女嘅時代 ，女人就好似橙噉畀男人揀，揀個「好女人」做老婆，女人嘅身份、價值，就簡化成咗一個商品嘅屬性 ，甜唔甜、靚唔靚……，不過隨住時代轉變，結婚已經唔再係女性唯一嘅人生選擇；再加上呢種講法帶有將女性物化嘅意味，容易令人反感，而家社會亦普遍唔再接受將女性視為可以物化嘅對象。因此，依家已經好少人會用呢個帶有歧視色彩嘅詞去形容女性。相反，更多時候會直接用返佢本身嘅意思，即係經過挑選之後剩低、冇人揀嘅嘢，通常用嚟形容一啲質素較差嘅嘢。

## 品種

### 普通橙

普通橙（又叫「白橙」、「圓橙」或者「金髮橙」）大約佔咗全部橙產量嘅三分二。大部分都係用嚟榨汁嘅 。

### 華戀社橙

**華戀社橙**（Valencia orange，華倫西亞橙）係屬於季尾生果；喺臍橙唔 當造dong1 zou6 嘅時候，好多人就會買呢款。一個英國苗圃老闆 Thomas Rivers，係由 亞速群島 (Azores) 引入呢個品種，喺一八六五年用「Excelsior」呢個名紀錄過。大概一八七零年左右，佢送咗樹畀長島嘅苗圃商 S. B. Parsons，Parsons，佢再賣畀 Federal Point, Florida 嘅 E. H. Hart 。

### 臍橙

臍橙最特別嘅係喺啄啄doeng1 doeng1有個「橙仔」，好似人肚臍咁輕微突出。佢哋主要係食用橙，因為皮比較厚，好易剝皮，汁少，而且帶啲苦味，所以唔太啱榨汁 。 呢個品種嘅祖先大概係葡萄牙臍橙，又叫 *Umbigo* 。 因為冇籽，所以要靠插枝或者接枝繁殖 。 Cara Cara 係一款臍橙，主要喺委內瑞拉、南非同加州嘅 San Joaquin Valley 度種。佢甜而酸度低 ，果肉明顯呈粉紅色。一九七六年喺華戀社（Valencia, Venezuela）嘅 Hacienda Cara Cara 發現咗呢個品種 。

### 血橙

血橙果肉帶濃紅色，喺地中海周邊好普遍，有唔同品種 。紅色要有凍嘅夜晚先出得嚟 。呢種紅色主要係因為花色素苷色素 chrysanthemin (cyanidin 3-*O*-glucoside) 。

### 低酸橙

低酸橙係早季水果，酸度好低。喺美國叫「甜橙」，其他國家都有相似名稱：法國叫 *douce*、西班牙叫 *sucrena*、意大利叫 *dolce* 或 *maltese*、北非同近東地區叫 *meski*（好受歡迎）、埃及叫 *succari*、巴西叫 *lima* 。 酸度低雖然可以令橙汁唔易壞，但呢啲橙唔啱加工榨汁，所以主要係攞嚟食。喺本地市場賣得仲好，但快爛，所以唔適合出口去歐洲、亞洲或者美國嘅大城市 。

* 喺佛羅里達州嘅 華倫西亞橙 果園
* Cara Cara 臍橙
* 血橙

## 註

## 攷